
Резюме: В доклада се изследва ролята на китайските частни охранителни компании (ЧОК) в надпреварата за критични суровини, нужни за енергийния преход. За да защити инвестициите си по инициативата „Един пояс, един път“, Китай преминава към доктрина на „творческо участие“. Моделът разчита на високотехнологични охранявани анклави и аутсорсване на въоръжената защита към местни сили. Казусът с мината „Тенке Фунгуруме“ в Конго илюстрира социалната цена на този контрол.

Abstract: This report examines the role of Chinese private security companies (PSCs) in the race for critical raw materials needed for the energy transition. To protect its investments in the Belt and Road Initiative, China is moving towards a doctrine of “creative participation.” The model relies on high-tech guarded enclaves and the outsourcing of armed protection to local forces. The case of the Tenke Fungurume mine in Congo illustrates the social cost of this control.

УВОД
Глобалният преход към възобновяеми енергийни източници превърна критичните суровини, като кобалт, литий, мед и редкоземни елементи, в център на нова геополитическа конкуренция. Чрез инициативата „Един пояс, един път“ (ЕПЕП) Китайската народна република (КНР) си изгради доминираща позиция в добива на тези ресурси, канализирайки инвестиции към региони с висок политически риск и институционална нестабилност, предимно в Африка, Близкия изток и Централна Азия. Тъй като директното разполагане на китайската армия зад граница противоречи на дипломатическите доктрини на Китай, необходимостта от физическа сигурност наложи създаването на специфичен, хибриден модел на китайски частни охранителни компании. Целта на настоящия доклад е да изследва еволюцията и функционирането на този китайски модел на приватизирана сигурност. Анализът си поставя за задача да разгледа пространствено-технологичните специфики на този подход, реализиран чрез концепцията за охранявания анклав, както и да проследи неговите дълбоки социално-политически последици чрез казуса на мината „Тенке Фунгуруме“ в Конго. Основната теза на доклада е, че за да защити глобалните си инвестиции, свързани с енергийния преход, Китай преминава от политика на стриктна ненамеса към доктрина на „творческо участие“. Този преход се осъществява чрез хибридни ЧОК, които не използват пряка кинетична сила, а разчитат на високотехнологични, изолирани анклави и възлагане на въоръжената защита към местни държавни и частни актьори. Докладът защитава позицията, че макар този модел да е ефективен за предпазване на китайските икономически интереси, той генерира огромна сенчеста цена, изразяваща се в социална сегрегация, делегирано насилие над местното население и дълбоки териториални конфликти в държавите-домакини. 
1. Частните охранителни компании в еволюцията на китайската стратегия за сигурност – от „ненамеса“ към „творческо участие“
Фундаментът на китайската външна политика от средата на 20-ти век насам се гради върху стриктното спазване на принципа за ненамеса във вътрешните работи на суверенни държави. Този подход осигурява на Китай образа на антиимпериалистически партньор в Глобалния юг. С трансформацията на Китай в глобална икономическа суперсила и стартирането на ЕПЕП през 2013 г., този догматичен изолационизъм започва да противоречи на реалността. По данни на китайските институции, над 84% от инвестициите по ЕПЕП са локализирани в държави със среден до висок риск, където оперират десетки хиляди китайски предприятия и стотици хиляди работници [1]. Кризите, наложили мащабни евакуации на китайски граждани – като тези в Либия (2011 г.) и Йемен, както и зачестилите отвличания на петролни работници в Судан – демонстрират концептуалната несъстоятелност на пълната пасивност. За да се преодолее тази парализа, китайската академична общност и политическият елит формулират нови стратегически парадигми. Водещият теоретик по международни отношения Уан Иджоу въвежда и утвърждава концепциите за „творческо участие“ и „конструктивно участие“ [2]. Тези доктрини легитимират по-проактивна роля на Китай в управлението на глобалната сигурност, дефинирайки прагматичен подход, който позволява на държавата да защитава интересите и гражданите си, без да нарушава формалния суверенитет на държавите-домакини. Тази доктрина се прилага на практика именно чрез масовата експанзия на китайските ЧОК.
Китайският модел на приватизирана сигурност се различава от западните частни военни и охранителни компании и руските паравоенни формирования. Според китайското законодателство, създаването на ЧВК, които предлагат офанзивни бойни услуги, е строго забранено [3]. Китайските ЧОК са проектирани да осигуряват предимно пасивна защита, логистика и разузнаване. Освен това, понятието „частни“ в китайския контекст е условно. Съгласно изискванията на партийно-държавния апарат, тези компании оперират под строгия контрол на министерството на обществената сигурност, изисква се те да бъдат с мажоритарна държавна собственост, да имат изградени партийни клетки на Китайската комунистическа партия (ККП) и да наемат персонала си почти изцяло от редиците на бивши кадри на НОАК и Народната въоръжена полиция [1]. Най-значимото оперативно ограничение, дефиниращо облика на китайските ЧОК, е забраната техни служители да носят и използват огнестрелно оръжие извън територията на Китай, с изключение на строго регулирани морски антипиратски мисии в Аденския залив и Гвинейския залив. Тази юридическа рамка принуждава компаниите да адаптират бизнес модела си чрез създаване на сложни мрежи от посредници. За да компенсират липсата на кинетична сила, китайските мениджъри по сигурността сключват договори с местни охранителни фирми, държавни полицейски подразделения или дори локални въоръжени милиции в страната-домакин [4]. Тази практика на прехвърляне на въоръжената защита към локални актьори позволява на Китай да поддържа дипломатическо отрицание. Отговорността за евентуална ескалация на насилието или нарушаване на човешките права пада върху местните сили, докато китайският персонал остава формално в ролята на невъоръжени консултанти. Въпреки това, границата често се размива, като са документирани случаи на нелегално военно обучение на местни сили от китайски граждани или инциденти с незаконно използване на оръжие [1]. Таблица 1 представя сравнителна типология на китайският модел на ЧОК спрямо западния и руския.
Таблица 1:
Специфика на китайския модел спрямо западните и руските практики
	Характеристика на модела
	Западен/Руски модел на ЧВОК
	Китайски модел на ЧОК

	Институционален контрол
	Корпоративна автономия (Запад) или неформално прокси на държавата (Русия).
	Смесена/държавна собственост, строг контрол от ККП, интеграция в държавния апарат.

	Оръжеен капацитет
	Използване на леко и тежко въоръжение, пълно бойно снаряжение.
	Без право на огнестрелно оръжие в чужбина (с изключение на морски ескорт); разчитане на местни въоръжени сили.

	Оперативен профил
	Офанзивни мисии, тактическа поддръжка, директно участие в кинетични конфликти.
	Пасивна защита, оценка на риска, логистика, разузнаване, охрана на периметъра.

	Глобален отпечатък (Африка)
	Висока видимост, активно участие във вътрешни конфликти.
	Дискретно присъствие в над 15 държави, защита на инфраструктура по ЕПЕП и минни концесии.

	Доктринална цел
	Директна проекция на военна сила и политическо влияние.
	Защита на геоикономически активи, избягване на дипломатически скандали, спазване на доктрината за ненамеса.



Секторът на китайските ЧОК е мащабен вътре в страната, но в международен план доминират около 20 до 40 елитни организации, сред които Beijing DeWe Security Service, Huaxin Zhong An, Shandong Haiwei Security Group и базираната в Хонконг Frontier Services Group (FSG) [1]. Тяхното позициониране е стратегически обвързано с критичните логистични коридори и минни ресурси, необходими за китайската икономика.
2. Моделът на охранявания технологичен анклав
Специфичните правни и оперативни ограничения на китайските налагат възприемането на силно дефанзивна, пространствено изолирана стратегия за сигурност. Този подход кристализира в масовото прилагане на модела на охранявания анклав, който се превръща в стандарт за китайските инфраструктурни и минни проекти в чужбина [4]. Китайският инженерен и работен персонал функционира в пълна пространствена изолация от местното население. Комплексите са оградени, укрепени и снабдени с наблюдателни кули, често пазени от наети местни въоръжени формирования, докато китайските мениджъри по сигурността осъществяват координацията отвътре. От гледна точка на сигурността, анклавът изпълнява функцията на физическа бариера, която минимизира рисковете от криминални посегателства, спонтанни бунтове, отвличания за откуп и терористични атаки. Тази архитектура на изолация обаче генерира дълбоки социални различия и дългосрочни рискове. Този подход елиминира междукултурния обмен и възпрепятства интеграцията на китайските инвестиции в локалните социални и икономически структури. Липсата на езикови познания у охранителния персонал и капсулирането на работната сила системно подхранват антикитайски настроения в страните-домакини. Местните общности често възприемат тези анклави като експлоататорски структури от колониален тип – прокси колонии, които експлоатират националните ресурси, без да осигуряват адекватна заетост или трансфер на технологии за локалното население. Евентуалната екологична деградация, съпътстваща добива на суровини, остава скрита зад високите стени, което допълнително ескалира локалното недоволство [5].
За да компенсират дефицита на въоръжена сила и ограничените познания за местния контекст, китайските ЧОК интегрират масирано приложение на високи технологии, превръщайки изолираните бази в интелигентни анклави. Липсата на човешки ресурс за патрулиране извън периметъра се замества с дигитален контрол. Използването на системи за лицево разпознаване, изкуствен интелект за контрол на тълпи, безпилотни летателни апарати и интегрирани мрежи за видеонаблюдение се превръща в основен фактор за усилване на способностите [4]. Внедряването на хардуер и софтуер от технологични гиганти като Huawei, Hikvision и Dahua позволява на охранителните фирми да преминат от реактивен отговор към прогностичен анализ на риска чрез обработка на големи бази данни. Автоматизацията на сигурността изпълнява и допълнителна геостратегическа функция – тя служи като комерсиален вектор за износ на китайски технологии за цифрово наблюдение към държави с авторитарни или хибридни режими [6]. Развитието на концепцията за кибер наемници, които оперират с дронове и мрежи за прихващане, предоставя на Китай разузнавателен капацитет, който далеч надхвърля традиционната физическа охрана. Този технологичен анклав създава двойна защитна мембрана – физическа, чрез наети местни въоръжени стражи по периметъра, и дигитална, чрез непрекъснат алгоритмичен мониторинг. Резултатът е високо ефективна, но социално стерилна среда, която гарантира непрекъснатостта на икономическите операции при минимален политически и човешки риск за Китай.
3. Сенчестата цена на енергийния преход
Зад реториката за устойчиво развитие и глобална декарбонизация се крие сурова материална реалност. Енергийният преход към възобновяеми източници и електромобилност изисква експоненциално нарастване на добива на критични метали. Китай е изградил стратегически монопол върху веригите за доставки, преработвайки значителна част от световните запаси на тези елементи. Агресивно придобива права за добив в най-богатите на ресурси, но институционално слаби държави, предимно в Африка. Този процес генерира изключително висока сенчеста цена, изразяваща се в ожесточени териториални конфликти, екологична деградация, принудително изселване и системни нарушения на човешките права [7]. Експанзията на мащабните китайски минни корпорации неизбежно влиза в директен сблъсък с интересите на стотици хиляди занаятчийски миньори и местни фермери, чийто поминък зависи от достъпа до същите земи. Когато корпоративните граници се разширяват за сметка на традиционните местообитания, китайските ЧОК се оказват на първа линия, натоварени със задачата да прочистят и осигурят територията.
Тъй като самите ЧОК не могат легално да упражняват насилие, затова се прилага механизъм на непряка принуда. Охранителните компании и свързаните с тях държавни предприятия финансират, логистично подкрепят и насочват действията на държавните репресивни органи или на нелегални паравоенни формирования [8]. В Судан и Южен Судан е документирано как китайски петролни консорциуми и свързани с тях охранителни структури си сътрудничат с местни правителствени милиции, обвинявани в жестокости срещу цивилното население, за да осигурят непрекъснатостта на добива и евакуацията на персонал [1]. Този модел на делегирано насилие води до пълна липса на отчетност. Когато националните сили за сигурност оперират на издръжката на чужд частен капитал, техният мандат се изкривява – от опазване на обществения ред към брутално налагане на корпоративната воля над собствените им граждани. Китайското законодателство няма юрисдикция върху ЧОК в чужбина, а международните рамки като Документа от Монтрьо са с чисто пожелателен характер. Поради това тези компании практически оперират в правен вакуум. 
Напрежението периодично ескалира в открити кръвопролития. Официалната статистика на Министерството на държавната сигурност на КНР отчита 350 сериозни инцидента в световен мащаб (отвличания, въоръжени атаки и масови безредици), свързани с китайски предприятия само в периода 2015–2017 г. [1]. Рискът остава критичен, което се потвърждава от серия смъртоносни атаки. През март 2023 г. девет китайски граждани са убити от въоръжени групировки в златна мина в Централноафриканската република [9]. Година по-късно, през юли 2024 г., се извършва координирано нападение срещу китайска минна концесия в богатата на злато провинция Итури, Демократична република Конго, при което загиват шест китайски миньори и множество местни войници, охраняващи обекта [8]. Тези системни атаки не са просто криминални инциденти, а симптом на структурна война за ресурси. В нея глобалният зелен преход се захранва от квазивоенни действия и безскрупулна експлоатация в периферията, където китайските ЧОК действат като основен щит на корпоративната сигурност.
4. Мината „Тенке Фунгуруме“ (TFM) в Демократична република Конго
Илюстрация на пресечната точка между енергийния преход, модела на анклава и хибридната природа на китайските ЧОК е казусът с мината „Тенке Фунгуруме“ (Tenke Fungurume Mine – TFM) в Демократична република Конго. Разположена в провинция Луалаба, TFM е втората по големина мина за кобалт и една от най-големите за мед в света – суровини, чиято наличност е абсолютна предпоставка за експанзията на индустрията за електромобили [7]. До 2016 г. мината е мажоритарна собственост на американската Freeport-McMoRan. Притисната от дългове, компанията продава дела си на китайския държавно подкрепен гигант China Molybdenum Co. (CMOC). Този геоикономически трансфер превръща TFM в крайъгълен камък на китайската стратегия за ресурсен суверенитет.
Управлението на концесията е съпроводено с постоянен конфликт с локалното население. Районът има дългогодишни традиции в занаятчийския добив, като местните жители смятат земите за свое изконно право. Индустриализацията на добива лишава десетки хиляди хора от техния единствен поминък, което води до масови, често насилствени прониквания в концесията с цел нелегален добив на кобалт, както и до спорадични протести, придружени от палежи и саботажи на инфраструктурата. За да защити тази инвестиция, CMOC изгражда комплексна архитектура на сигурността, която изцяло отразява китайския хибриден модел. Законодателството на ДРК е категорично, че само държавната Минна полиция има право да носи оръжие и да осъществява силови действия около минните обекти [10]. Китайската корпорация официално се съобразява с това, избягвайки пряко въоръжаване на собствения си персонал. Вместо това, логистичната организация, оценката на риска и разузнаването се поверяват на специализирани китайски структури, най-известната сред които е базираната в Хонконг Frontier Services Group (FSG). Създадена от бившия ръководител на американската ЧВК Blackwater Ерик Принс, но изцяло придобита и финансирана от китайския държавен конгломерат CITIC Group, FSG действа като събирателен образ на китайската приватизирана сигурност – формално търговска компания, която обслужва геостратегическите приоритети на Китай, предоставяйки сигурност и изграждайки логистични коридори за транспорт на металите към пристанищата в Ангола [1]. Ролята на FSG и корпоративното ръководство на сигурността в TFM се свежда до оборудване, логистично обезпечаване и насочване на конгоанската Минна полиция и армията. Този модел на прилагане на насилие достига своята кулминация през лятото на 2019 г. Изправена пред невъзможността да спре притока на занаятчийски миньори чрез пасивна охрана на периметъра, минната компания и местните власти предизвикват намесата на националната армия, която провежда операция за принудителното прогонване на над 10 000 занаятчийски миньори от територията на TFM [11]. Действията са съпроводени с използване на несъразмерна сила, унищожаване на имущество и физическо насилие, което предизвиква остра реакция от Amnesty International и други правозащитни организации [7]. Този акт на държавна репресия обаче обслужва изцяло интересите на китайския консорциум, позволявайки възстановяването на необезпокоявания индустриален добив. В същото време, CMOC и китайските ЧОК запазват своето правдоподобно отрицание, тъй като кинетичните действия са извършени от суверенните въоръжени сили на ДРК.
Този казус е емблематичен за лицемерието на глобалния енергиен преход. Докато CMOC публично се ангажира с покриването на високи екологични и социални стандарти, реалността на терен е доминирана от въоръжено разделение. Анклавът на TFM се формира като високоохранявана ресурсна зона, в която добивът на кобалт за зеления преход зависи пряко от симбиозата между китайски капитал, системи за технологичен контрол и делегирана употреба на държавна репресия спрямо уязвимите местни общности.
ЗАКЛЮЧЕНИЕ
Анализът на еволюцията и оперативната практика на китайските частни охранителни компании разкрива една мащабна, тиха трансформация в архитектурата на глобалната сигурност. Притиснат от императива да осигури достъп до критичните суровини, необходими за енергийния преход и поддържането на икономическата си хегемония, Китай извършва сложен доктринален завой – от догматичната ненамеса към прилагането на „творческо участие“. Моделът е изграден върху сложна амалгама от държавно контролиран капитал, дефанзивно позициониране, изграждане на изолирани, високотехнологични анклави и аутсорсване на кинетичното насилие към локални държавни или паравоенни актьори.
От гледна точка на китайските национални интереси този подход притежава подчертан прагматизъм. Той гарантира физическото обезпечаване на активите по инициативата „Един пояс, един път“, минимизирайки дипломатическите и правните рискове от пряка военна интервенция. Прилагането на този модел обаче поражда значителни структурни дефицити. Логиката на технологично обособения анклав задълбочава социалната фрагментация, изостря местните неравенства и превръща публичните органи за сигурност на приемащите държави в изпълнители на външни корпоративни интереси. В обобщение, преходът към устойчива икономика се оказва процес с дълбоко неравномерно разпределение на тежестта – той стъпва върху приватизирана и непрозрачна силова инфраструктура, чрез която китайските ЧОК преформатират геоикономическата архитектура на ресурсния контрол през XXI век.

